তার চিঠিগুলো পড়তে গিয়ে লক্ষ্য করছি আমার যাওয়া না যাওয়ার এই নিঃশব্দ ও অদৃশ্য নাটকীয়তার সূত্রে বাংলাদেশ সম্পর্কে তার আগ্রহ, অন্যদিকে, ভিসা বিষয়ক আমলাতান্ত্রিক জটিলতা ও একাডেমিসিয়ানদের বদ্ধ দৃষ্টিভঙ্গি সম্পর্কে তার গুরুত্বপূর্ণ প্রতিক্রিয়াগুলো। আর এই চিঠিরই সবশেষে প্রায় সব বড় নিমগ্ন লেখকের মতোই জানালেন যে তিনি লেখেন এবং অনুবাদ করেন পাঠকদের জন্য, সংকীর্ণমনা বিদ্যায়তনিক গোষ্ঠীর জন্য নয়। আমার চিঠির জবাবে তিনি তিন দিন পর আবার আরেকটি চিঠি লিখলেন। তার অনুবাদ এবং বোর্হেস-সম্পর্কিত আমার কিছু জিজ্ঞাসা ছিল সেই চিঠিতে। জিজ্ঞাসার একটা হলো কেন তিনি তার অনুবাদগুলো পুনঃপ্রকাশ করছেন না। আমার একদমই জানা ছিল না তার অনুবাদগুলো প্রকাশ না করার পেছনের আইনি জটিলতার বিষয়টি। তিনি সে বিষয়টি সংক্ষেপে কিন্তু স্বচ্ছতার সঙ্গে জানালেন আমাকে লেখা তার তৃতীয় চিঠিতে। বোর্হেস সম্পর্কে কৌতূহলী পাঠকরা এই চিঠিতে পাবেন অন্তরালের সেই জটিলতার কারণগুলো।